Diari Oficial de la Generalitat Valenciana


Sumari del DOGV 7502, del 10-04-2015 (2015/2979)

RESOLUCIÓ d'1 d'abril de 2015, del director general d'Administració Local, per la qual es publiquen els Estatuts de la Mancomunitat Alto Palancia.
--------------------------------------------------------------------------------------------------------------------------------------------------

### Dades del document

Número de DOGV
:   7502

Data del DOGV
:   10-04-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2979


Data del document
:   01-04-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ d'1 d'abril de 2015, del director general d'Administració Local, per la qual es publiquen els Estatuts de la Mancomunitat Alto Palancia. [2015/2979]  
L'entrada en vigor de la Llei 27/2013, de 27 de desembre, de Racionalització i Sostenibilitat de l'Administració Local, ha determinat la introducció d'alguns canvis en el règim jurídic de les entitats locals que afecten les mancomunitats de municipis, ja siga directament o bé a través de les modificacions que opera en certs àmbits de l'organització i del funcionament dels ajuntaments.  
La disposició transitòria onzena de la Llei 27/2013, de Racionalització i Sostenibilitat de l'Administració Local, disposa que les mancomunitats adaptaran els seus estatuts a la nova regulació i que han d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació, ja que, en cas contrari, incorrerien en causa de dissolució.  
Per la seua banda, la Llei 8/2010, de 23 de juny, de la Generalitat, de Règim Local de la Comunitat Valenciana, disposa en la disposició transitòria sexta l'adaptació dels estatuts de les mancomunitats al seu contingut.  
En ambdós supòsits el procediment d'adaptació dels estatuts serà el regulat per l'article 93 de la Llei 8/2010, de 23 de juny, de Règim Local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia és necessari procedir a la publicació en el Diari Oficial de la Comunitat Valenciana, d'acord amb el que disposa l'apartat 4 del mencionat precepte.  
  
La Mancomunitat Alto Palancia ha procedit, d'acord amb la legislació, a l'adaptació dels estatuts al que disposen ambdós textos legals.  
  
Una vegada enviats l'expedient tramitat i els estatuts aprovats a esta Direcció General d'Administració Local, no s'hi advertix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 32.2 del Decret 89/2014, del Consell, pel qual s'aprova el Reglament Orgànic i Funcional de la Presidència, i de la Conselleria de Presidència, i Agricultura, Pesca, Alimentació i Aigua, resolc:  
  
  
Article únic  
Publicar en el Diari Oficial de la Comunitat Valenciana el text dels Estatuts de la Mancomunitat Alto Palancia, que es transcriuen a continuació com a annex, a l'haver-se acreditat en l'expedient la legalitat de les actuacions.  
Contra esta resolució que posa fi a la via administrativa, en virtut del que establix la disposició addicional tercera, apartat primer, del Decret 89/2014, de 13 de juny, del Consell, pel qual s'aprova el Reglament Orgànic i Funcional de la Presidència i de la Conselleria de Presidència i d'Agricultura, Pesca, Alimentació i Aigua, podran interposar-se els recursos següents:  
a) Potestativament, recurs de reposició davant del mateix òrgan que ha dictat l'acte, en el termini d'un mes a comptar des de l'endemà de la notificació d'esta resolució, de conformitat amb el que establixen els articles 107, 116 i 117 de la Llei 30/1992, de 26 de novembre, tenint en compte que no és possible simultaniejar el recurs contenciós administratiu i el potestatiu de reposició.  
b) Directament un recurs contenciós administratiu davant dels jutjats contenciosos administratius en el termini de dos mesos comptats a partir de l'endemà del dia de la notificació d'esta resolució, de conformitat amb el que disposen els articles 8 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
Tot això sense perjuí que els interessats puguen exercir qualsevol altra via que estimen oportuna.  
  
València, 1 d'abril de 2015.- El director general d'Administració Local: Vicente Saurí Martí.  
ANNEX  
Estatuts de la Mancomunidad Intermunicipal del Alto Palancia  
  
Article 1. Municipis que integren la mancomunitat  
1. Els municipis d'Almedíjar, Altura, Azuébar, Benafer, Castellnovo, Caudiel, Chóvar, Fuente la Reina, Geldo, Jérica, Pina de Montalgrao, Soneja, Sot de Ferrer, Teresa, El Toro i Viver, tots de la província de Castelló, a l'empara del que disposa l'ordenament jurídic vigent, acorden constituir-se en mancomunitat voluntària de municipis per a l'organització i prestació en forma mancomunada de les obres, servicis o activitats de la seua competència, que s'arrepleguen en estos estatuts.  
  
2. La mancomunitat tindrà personalitat i capacitat jurídica per al compliment dels seus fins específics.  
  
Article 2. Denominació i seu  
La mancomunitat que es constituïx es denominarà Mancomunidad Intermunicipal del Alto Palancia, i té la seu en el municipi de Soneja, a l'immoble situat en el carrer Alto Palancia, núm. 4. (Identificat cadastralment com CR Teruel 12A, amb referència cadastral 8518534XR9112M8846SF).  
  
Article 3. Objecte i competències  
1. La mancomunitat es constituïx a fi de la prestació dels següents servicis i la realització d'obres i activitats, necessaris per a la consecució dels fins següents:  
Seran fins propis de la mancomunitat els següents:  
La reactivació econòmica i demogràfica dels municipis que la integren.  
Presentar de forma conjunta davant de l'Administració els problemes que afecten els pobles integrants de la mancomunitat, per a aconseguir-hi les millors solucions.  
Fomentar les iniciatives que ajuden als interessos generals del territori integrat en la mancomunitat, i fer possible el desenrotllament i la realització de les obres, servicis o activitats acordades tendents a l'exercici i desenrotllament de forma coordinada de les competències següents:  
- Arreplega, transport i gestió de residus sòlids urbans.  
- Avaluació i informació de situacions de necessitat social i l'atenció immediata a persones en situació o risc d'exclusió social.  
- Informació i promoció de l'activitat turística d'interés i àmbit local.  
- Fires comercials.  
- Promoció de l'esport i instal·lacions esportives i d'ocupació del temps lliure.  
- Promoció de la cultura i els equipaments culturals.  
- Promoció en l'àmbit territorial de la mancomunitat de la participació dels ciutadans en l'ús eficient i sostenible de les tecnologies de la informació i les comunicacions.  
- Manteniment, ampliació i millora de maquinària i utillatge d'utilitat i ús comú per als municipis mancomunats.  
2. Per a la realització d'obres o per a l'adhesió als servicis esmentats en l'apartat primer d'este article, així com per a nous servicis que es puguen incorporar, serà necessària la conformitat dels municipis interessats, per acord del ple d'estos, adoptat per majoria absoluta. La mancomunitat estudiarà estes peticions i resoldrà sobre la seua viabilitat.  
  
3. La prestació i explotació dels servicis podrà realitzar-la la mancomunitat d'acord amb qualsevol de les formes previstes en l'ordenament jurídic vigent.  
4. La realització d'obres, la prestació de servicis o la realització d'activitats per al desenrotllament de les competències enumerades en este article comporta la subrogació per part de la mancomunitat en la titularitat del servici, obra o activitat, per tant, li correspon tot el que faça referència a la imposició i ordenació de les taxes, preus públics o contraprestacions de naturalesa tributària o no tributària que es puguen generar.  
  
Article 4. Capacitat jurídica  
La mancomunitat, com a entitat local reconeguda per la llei, exercirà totes les potestats que siguen conferides per la legislació vigent que afecte les entitats d'estes característiques per al compliment dels seus fins.  
  
Article 5. Drets i obligacions  
1. Són drets i obligacions dels municipis mancomunats:  
- Participar en la gestió de la mancomunitat, d'acord amb el que disposen estos estatuts.  
- Rebre informació directa dels assumptes que siguen del seu interés.  
- Presentar propostes d'actuació en l'àmbit de les matèries de competència de la mancomunitat.  
- Contribuir directament al sosteniment econòmic de la mancomunitat, per mitjà de les aportacions regulades en estos estatuts.  
  
2. El règim sancionador aplicable als municipis mancomunats per incompliment de les obligacions amb la mancomunitat el determinarà el ple d'esta.  
  
Article 6. Òrgans de la mancomunitat  
1. Els òrgans de govern de la mancomunitat seran representatius dels ajuntaments mancomunats.  
2. Els òrgans de govern són:  
- El Ple de la mancomunitat.  
- El president.  
- El vicepresident o vicepresidents, si és el cas.  
- La Junta de Govern.  
3. Podrà igualment crear-se totes les comissions informatives que es requerisquen, tenint en compte el nombre de servicis que la mancomunitat preste.  
La creació, composició i funcionament d'estes comissions s'acordarà en la sessió extraordinària a què fa referència l'article 13.2, sense perjuí de la possibilitat d'acordar modificacions en sessions posteriors. En tot cas, estaran compostes, com a màxim, per un terç del nombre legal de membres del Ple de la mancomunitat, i poden tindre caràcter permanent o especial.  
  
Article 7. El Ple de la mancomunitat  
1. El Ple de la mancomunitat estarà integrat pels vocals representants de les entitats mancomunades, triats pels seus respectius plens.  
  
2. Cada entitat mancomunada estarà representada en el Ple pel seu alcalde o alcaldessa i un altre regidor o regidora triat pel ple del seu respectiu ajuntament per majoria absoluta.  
3. El mandat dels vocals coincidix amb el de les seues respectives corporacions.  
4. Els vocals del Ple de la mancomunitat perdran esta condició quan perden la condició de regidor, o així ho acorde el ple de l'ajuntament representat.  
  
Article 8. Designació de representants i terminis  
1. Després de la realització d'eleccions locals, i dins del termini de 30 dies següents a la sessió constitutiva de cada un dels ajuntaments mancomunats, es nomenaran els vocals representants en la mancomunitat, i s'haurà comunicar l'acord a esta.  
2. Fins a la data de constitució del nou Ple, actuarà en funcions l'anterior i el seu president.  
3. La sessió constitutiva del Ple de la mancomunitat haurà de tindre lloc dins dels tres mesos següents a la data de constitució dels ajuntaments. A este efecte, el president en funcions, amb les consultes oportunes prèvies, efectuarà la convocatòria amb l'antelació prevista en l'article 13.4 d'estos estatuts. En el cas que no es realitze la convocatòria amb l'antelació necessària, la sessió constitutiva es realitzarà a les dotze hores de l'últim dia hàbil de l'indicat termini de tres mesos, en el saló de sessions de l'edifici seu de la mancomunitat.  
4. Durant el període a què fa referència el paràgraf 2, només es podrà dur a terme la gestió ordinària de la mancomunitat, sense que en cap cas puguen adoptar-se acords per als que legalment es requerisca majoria qualificada.  
5. Per a complir a les obligacions que imposa l'article 131 de la Llei 8/2010, de Règim Local de la Comunitat Valenciana, els vocals designats podran presentar còpia certificada de la declaració que han presentat davant de l'Ajuntament on s'indique que en són membres.  
Article 9. Atribucions del Ple  
Correspon al Ple de la mancomunitat:  
- Aprovació i modificació dels pressupostos.  
- Aprovació de la plantilla de personal i relació de llocs de treball.  
  
- L'exercici d'accions judicials i administratives i la defensa de la corporació en matèries de competència plenària.  
- Proposar la modificació o reforma dels estatuts i aprovar el projecte d'estos, en cas de modificació constitutiva, i aprovar inicialment i definitivament els estatuts en cas de modificació no constitutiva.  
  
- Adquirir i alienar el patrimoni de la mancomunitat, així com la revisió de l'inventari.  
- Aprovació d'ordenances, operacions de crèdits, concessions de quitaments i esperes, i qualsevol classe de compromisos econòmics.  
- Aprovació de la determinació dels recursos propis de caràcter tributari.  
- Aprovar plans i projectes necessaris per a l'establiment, desenrotllament i gestió d'obres, servicis o activitats previstes com a fins de la mancomunitat.  
- Admissió i separació de membres de la mancomunitat.  
- Determinar la forma de gestionar els servicis.  
- Triar i destituir el president.  
- Fixar anualment les aportacions econòmiques dels municipis integrants de la mancomunitat establides en l'article 18 d'este estatut.  
  
- Les altres atribucions que per la legislació vigent o per estos estatuts es conferixen al Ple de l'ajuntament.  
  
Article 10. Nomenament del president  
1. El president de la mancomunitat serà triat pel Ple d'esta, entre els seus membres, el qual haurà de posseir la majoria absoluta del nombre legal dels vots de què disposa la totalitat dels representants municipals per aplicació de l'article 14.3 d'estos estatuts.  
2. Podran ser candidats a la Presidència tots i cada un dels vocals que componen el Ple.  
3. Si cap candidat obté majoria absoluta en la primera votació, es farà una hora després una segona votació, i serà triat aquell que obtinga major nombre de vots. En cas d'empat serà elegit el de més edat.  
  
4. Per a la destitució del president se seguirà el mateix procediment que el que establix la legislació vigent per a la destitució de l'alcalde.  
  
  
Article 11. Vicepresident  
El president designarà un o més vicepresidents, en nombre màxim de dos, que el substituiran per l'orde del seu nomenament en cas d'absència, vacant o malaltia. D'estos nomenaments s'informarà el Ple en la primera sessió que es realitze.  
  
Article 12. Atribucions del president  
1. Correspon al president de la mancomunitat les atribucions següents:  
- Dirigir el govern i l'administració de la mancomunitat.  
- Convocar, presidir i alçar les sessions del Ple, de la Junta de Govern i de qualssevol dels altres òrgans municipals.  
- Decidir els empats amb vot de qualitat una vegada realitzada la segona votació i si persistira l'empat. Esta facultat correspondrà al president, inclús en el cas que en la sessió estiga present l'alcalde del municipi de què siga regidor.  
- Dirigir, inspeccionar i impulsar els servicis, les obres i les activitats de la mancomunitat.  
- Ordenar pagaments, retre comptes i administrar els fons i els béns de la mancomunitat.  
- Disposar gastos dins dels límits de la seua competència.  
- Exercir la direcció superior del personal de la mancomunitat.  
  
- Contractar obres, servicis i subministraments, dins dels límits establits per la legislació vigent per a l'alcalde.  
- Representar la mancomunitat.  
- Exercir accions judicials i administratives en cas d'urgència.  
- Aprovació de les bases que regiran les proves d'accés a la funció pública de la mancomunitat.  
Totes aquelles que la normativa de règim local atribuïx a l'alcalde per al compliment de les competències que té atribuïdes, així com les que no estan atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a, i j.  
  
Article 13. Règim de sessions del Ple  
1. El Ple funciona en règim de sessions ordinàries, de periodicitat preestablida i extraordinàries.  
2. El Ple convoca sessió ordinària com a mínim una vegada al trimestre. Dins d'este límit, correspon al Ple decidir la periodicitat d'estes sessions i els dies i hores de la convocatòria, mitjançant un acord adoptat en sessió extraordinària que haurà de convocar el president dins dels trenta dies següents al de la sessió constitutiva.  
3. Les sessions extraordinàries es faran quan així ho decidisca el president o ho sol·liciten els vocals que representen almenys una quarta part del nombre legal dels vots de què disposen els membres de la corporació. En este últim cas la realització de la sessió no podrà demorar-se més de 15 dies hàbils des que va ser sol·licitada.  
4. Les sessions del Ple s'han de convocar, almenys, amb dos dies hàbils d'antelació. En la citació es farà constar l'orde del dia.  
5. El Ple es constituïx vàlidament amb l'assistència de vocals que representen, almenys, un terç del nombre legal dels vots de què disposen la totalitat dels membres de la corporació, que mai podrà ser inferior a tres membres. Este quòrum s'ha de mantindre al llarg de tota la sessió.  
  
6. En tot cas, es requerix l'assistència del president i del secretari de la mancomunitat o dels que legalment els substituïsquen.  
  
Article 14. Sistemes d'acords  
1. Els acords del Ple s'adopten, per regla general, per majoria simple dels vots dels membres presents. Hi ha majoria simple quan els vots afirmatius són més que els negatius.  
2. Cal el vot favorable de la majoria absoluta del nombre legal dels vots dels membres del Ple per a l'adopció dels acords en les matèries següents:  
- Elecció i destitució del president.  
- Proposta de modificació o ampliació dels estatuts.  
- Adhesió i separació de municipis.  
- Aprovació d'operacions financeres o de crèdit i concessions de quitaments i esperes, quan l'import supere el 10 % dels recursos ordinaris del seu pressupost.  
- Determinació de les obres a realitzar o dels servicis a prestar en el marc de les competències regulades en l'article 3, així com de la forma de gestió del servici.  
- Fixar anualment les aportacions econòmiques dels municipis integrants de la mancomunitat establides en l'article 18 dels estatuts.  
  
- Acordar la dissolució de la mancomunitat, després dels tràmits oportuns, i nomenar els vocals membres de la comissió liquidadora i aprovar la proposta efectuada per esta.  
- Qualsevol altra matèria en què així es dispose en estos estatuts o en la legislació de règim local aplicable.  
Hi ha majoria absoluta quan els vots a favor signifiquen la mitat mes un dels vots que posseïxen el nombre legal dels membres que componen el Ple.  
3. Vot ponderat: en les votacions del Ple s'utilitzarà com a referència el nombre de regidors que corresponen a cada municipi de conformitat amb l'article 179 de la Llei Orgànica 5/1985, de 19 de juny, Reguladora del Règim Electoral General, i s'aplicarà esta escala analògicament respecte d'aquells municipis que funcionen en règim de consell obert:  
  
  
Fins a 100 residents 3 vots  
De 101 a 250 residents 5 vots  
De 251 a 1.000 residents 7 vots  
De 1.001 a 2.000 residents 9 vots  
De 2.001 a 5.000 residents 11 vots  
De 5.001 10.000 residents 13 vots  
De 10.001 a 20.000 residents 17 vots  
De 20.001 a 50.000 residents 21 vots  
De 50.001 a 100.000 residents 25 vots  
  
  
De 100.001 en avant, un vot més per cada 100.000 residents o fracció, i se n'afegirà un més quan el resultat siga un nombre parell.  
  
4. El nombre d'habitants que es pren com a referència per a aplicar l'escala serà l'utilitzat en les eleccions municipals immediatament precedents a la constitució de la mancomunitat.  
5. El vot l'emetrà l'alcalde de cada municipi i, en absència d'este, el regidor designat com a segon vocal.  
  
Article 15. La Junta de Govern  
1. La Junta de Govern Local, que tindrà caràcter potestatiu mentres que la població de la totalitat dels municipis mancomunats no supere la xifra de 20.000 habitants, està integrada pel president i un nombre de vocals no superior al terç del nombre legal d'estos, nomenats i separats lliurement per aquell, i en donarà compte al Ple.  
  
2. Correspon a la Junta de Govern Local:  
- L'assistència al president en l'exercici de les seues atribucions.  
- Les atribucions que el president o un altre òrgan de la mancomunitat li delegue o li atribuïsquen les lleis.  
  
Article 16. Habilitats estatals  
1. En esta mancomunitat hi haurà un lloc de treball reservat a funcionaris d'administració local amb habilitació de caràcter estatal a què correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió economicofinancera i pressupostària, i la comptabilitat, tresoreria i recaptació.  
2. Mentres que l'òrgan autonòmic competent classifique reglamentàriament este lloc de treball, les esmentades funcions podran ser exercides per algun funcionari d'administració local amb habilitació de caràcter estatal d'algun dels municipis que integren la mancomunitat, després de la designació pel Ple d'esta.  
3. No obstant això, si una vegada creat i classificat s'estima que el volum de servicis o recursos de la mancomunitat és insuficient per al manteniment d'este lloc de treball es podrà, de conformitat amb la normativa aplicable, sol·licitar l'exempció de l'obligació de mantindre'l.  
  
En eixe cas, i una vegada concedida l'esmentada exempció, les funcions reservades a habilitats nacionals s'exerciran a través d'un funcionari amb esta habilitació d'algun dels municipis que integren la mancomunitat. Si això no és possible, estes funcions reservades s'exerciran per mitjà d'acumulació a un funcionari amb habilitació de caràcter estatal d'una altra entitat local o pel servici d'assistència de les diputacions, després de la conformitat d'estes.  
En defecte d'estes formes de provisió, les funcions reservades podran ser exercides per un funcionari prou capacitat de la mancomunitat d'algun dels municipis que la integren, designat pel seu president.  
  
4. Si el lloc de secretaria intervenció de la mancomunitat està classificat en la classe tercera i/o es declara l'exempció de l'entitat de sostindre la mencionada plaça, les funcions de comptabilitat, tresoreria i recaptació seran exercides per un funcionari de la mancomunitat o dels municipis que la integren.  
  
Article 17. La resta de personal  
1. El Ple de la mancomunitat aprovarà anualment, junt amb el pressupost, la corresponent plantilla de personal propi que comprendrà tots els llocs de treball reservats a funcionaris i laborals.  
2. La selecció i el règim jurídic d'este personal, així com la provisió dels llocs de treball existents es regirà, igual que per a la resta de les corporacions locals, pel que establix la normativa bàsica sobre funció pública, règim local i resta de la legislació aplicable.  
Article 18. Recursos financers  
La hisenda de la mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
  
Article 19. Ordenances fiscals  
1. Per a la imposició, exacció, liquidació i cobrança dels seus recursos, la mancomunitat aprovarà les ordenances corresponents als distints servicis. Estes ordenances tenen força obligatòria en tots els municipis integrants, una vegada aprovades.  
2. Correspondrà als municipis facilitar a la mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
  
3. La mancomunitat podrà en tot moment, pels seus propis mitjans, comprovar la veracitat i l'exactitud de les dades a què fa referència el número anterior.  
  
Article 20. Aportacions econòmiques  
Les aportacions de municipis mancomunats es fixaran anualment per a cada exercici econòmic pel Ple de la mancomunitat amb el quòrum de la majoria absoluta del nombre legal dels vots de què disposen els seus membres i podran ser totes o alguna de les següents:  
Una quota principal, en funció de l'ús que cada entitat realitze dels servicis que es presten mancomunadament. Per a la determinació d'esta quota es podran aplicar les bases o mòduls següents: nombre de vivendes, superfície del nucli urbà, metres lineals de carrers, volum d'edificació, base imposable de l'Impost sobre Béns Immobles, volum dels seus pressupostos, consum realment efectuat, qualssevol altres factors que puguen computar-se en raó del servici o l'activitat prestada. Estes bases o mòduls podran aplicar-se aïlladament o conjuntament.  
  
Una quota complementària, que podrà ser principal, i obligatòria per a atendre els gastos generals de conservació, entreteniment i administració, es realitzen o no els servicis, en proporció al nombre d'habitants de dret de cada municipi, segons el padró municipal.  
Una quota extraordinària i obligatòria per a atendre gastos d'este caràcter.  
  
Article 21. Característiques de les aportacions  
1. Les aportacions dels municipis a la mancomunitat tenen la consideració de pagaments obligatoris i preferents per a les entitats mancomunades.  
2. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi es retarde en el pagament caldrà ajustar-se al que disposa l'article 28.  
  
Article 22. Pressupost  
1. La mancomunitat aprovarà anualment un pressupost d'acord amb el que establix la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant el corresponent exercici econòmic.  
  
3. S'inclouran en el pressupost les inversions que es puguen realitzar, així com les seues fonts de finançament.  
  
Article 23. Patrimoni  
1. El patrimoni de la mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A este efecte haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment, com d'ara en avant en funció del nombre d'habitants de dret de cada entitat, segons el padró municipal.  
  
No obstant això, i ateses les característiques de les aportacions a la mancomunitat, podran ser tinguts en compte altres factors de ponderació.  
  
Article 24. Duració  
La mancomunitat es constituïx per temps indefinit.  
  
Article 25. Modificació d'estatuts  
1. La modificació dels estatuts de la mancomunitat podrà tindre caràcter constitutiu o no constitutiu.  
2. La modificació constitutiva dels estatuts s'ajustarà al procediment previst en la legislació aplicable per a la creació de les mancomunitats. El Ple d'esta mancomunitat assumirà les funcions que l'article 93.1 de la Llei 8/2010, de 23 de Juny, atribuïx a «l'assemblea de regidors», i es referirà exclusivament als aspectes següents:  
  
- Objecte. Competències i potestats.  
- Òrgans de govern i sistema de representació dels municipis en estos.  
- Règim economicofinancer i criteris per a les aportacions dels municipis.  
- Casos de dissolució de la mancomunitat.  
3. La resta de modificacions estatutàries tindran caràcter no constitutiu i requeriran l'aprovació inicial pel Ple de la mancomunitat, l'audiència als ajuntaments mancomunats durant un mes i la resolució definitiva pel Ple de la mancomunitat per majoria absoluta del nombre dels vots de què disposen els membres de la corporació.  
  
  
Article 26. Adhesió i separació de municipis  
1. Per a l'adhesió i separació a la mancomunitat d'un nou municipi caldrà:  
a) El vot favorable de la majoria absoluta dels membres de la corporació municipal interessada o l'aprovació de l'assemblea veïnal, si es tracta de municipis que funcionen en règim de consell obert.  
  
b) La mancomunitat haurà de prendre nota d'este acord i sotmetre'l a informació pública durant un mes.  
c) Aprovació per majoria absoluta pel Ple de la mancomunitat  
  
2. L'aportació inicial dels municipis incorporats a la mancomunitat, després de la seua constitució, la determinarà l'índex del patrimoni de la mancomunitat per habitants, multiplicat pel nombre d'habitants de dret de l'entitat que en sol·licita la inclusió.  
  
Si no hi ha este patrimoni, aportarà la quota que resulte de multiplicar la quantitat a què fa referència l'apartat b de l'article 20 per un nombre d'anys que no podrà excedir els cinc.  
La quota resultant de la valoració podrà ser exigida en el moment de la incorporació de l'entitat local a la mancomunitat o quedar diferida per al cas de la dissolució o, si és el cas, separació de la mancomunitat.  
  
3. Així mateix haurà d'aportar tots els gastos que s'originen amb motiu de la seua inclusió en la mancomunitat.  
  
Article 27. Separació unilateral  
1. En el cas que un municipi adherit a la mancomunitat decidisca unilateralment separar-se'n caldrà:  
- Haver romàs com a membre de la mancomunitat almenys quatre anys.  
- Acord municipal adoptat per majoria absoluta i caldrà comunicar a la mancomunitat la voluntat d'abandó unilateral amb una antelació mínima d'un any.  
- Informe de la mancomunitat.  
- Informe de la diputació provincial i de l'òrgan autonòmic competent en matèria d'Administració local.  
- Acord de l'òrgan plenari de la mancomunitat, adoptat per majoria absoluta.  
2. L'Ajuntament que decidisca separar-se'n de forma unilateral haurà d'haver complit tots els compromisos pendents que tinga amb la mancomunitat, així com abonar tots els gastos originats per la seua separació i la part del passiu contret per la mancomunitat a càrrec seu.  
  
Article 28. Separació forçosa  
1. Serà procedent la separació forçosa d'un municipi mancomunat en els casos següents:  
- Incompliment del pagament de les seues aportacions durant més de tres semestres.  
- Incompliment d'aquelles altres actuacions necessàries per al correcte desenrotllament de la mancomunitat a què estiguen obligats pels seus estatuts.  
2. En el cas que algun municipi es retarde en el pagament de la seua quota més d'un semestre, el president requerirà el seu pagament en el termini d'un mes. Transcorregut l'esmentat termini sense haver-hi fet efectiu el dèbit, el president sol·licitarà dels òrgans de l'Administració central, autonòmica o provincial, la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor a fi que les entregue a la mancomunitat.  
3. Esta retenció és autoritzada expressament pels ajuntaments mancomunats en el moment d'aprovació d'estos estatuts, sempre que s'acompanye el certificat de descobert reglamentari en cada cas.  
  
4. En cas dels incompliments a què fa referència l'apartat u d'este article, este incompliment haurà de ser declarat pel Ple per majoria absoluta; a continuació, es formularà un requeriment a l'ajuntament i se li atorgarà un mes prorrogable perquè procedisca al compliment de les seues obligacions.  
5. Si l'Ajuntament no paga o complix les seues obligacions, el Ple de la mancomunitat adoptarà l'acord de separació forçosa per majoria absoluta, i s'hauran de reclamar les quantitats degudes i els gastos derivats establits en l'article 27.2 d'estos estatuts.  
  
  
Article 29. Liquidació per separació  
1. La separació de la mancomunitat d'un o més dels municipis no implicarà la necessitat de procedir a la liquidació d'aquella, quedant esta operació diferida al moment de dissolució de la mancomunitat. No obstant això, en el cas que el municipi o municipis separats de la mancomunitat hagen aportat a esta béns afectes a servicis propis es practicarà, excepte acord amb els municipis interessats, una liquidació parcial a fi que eixos elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Els municipis separats no podran, excepte el que establix el paràgraf anterior, al·legar drets de propietat sobre els béns i servicis de la mancomunitat radicats en el seu terme municipal.  
3. Si, com a conseqüència de la separació d'un o més municipis, la mancomunitat deixa de ser viable, es dissoldrà d'acord amb el que establix l'article 30.  
  
Article 30. Dissolució de la mancomunitat  
La mancomunitat es dissoldrà per alguna de les causes següents:  
- Per desaparició del fi o fins per als quals va ser creada.  
- Quan així ho acorde el Ple de la mancomunitat i els ajuntaments mancomunats amb el vot favorable de la majoria absoluta legal dels seus membres.  
- Perquè l'Estat, comunitat autònoma o diputació provincial du a terme la prestació dels servicis objecte d'esta.  
  
Article 31. Procediment de dissolució  
1. El procediment de dissolució de la mancomunitat serà el mateix que s'establix per a la seua creació i requerirà:  
- Convocatòria del Ple de la mancomunitat en què s'acordarà per majoria absoluta la dissolució de la mancomunitat.  
- Informació pública durant un mes en tots els ajuntaments mancomunats.  
- Informes de la diputació provincial i de l'òrgan competent de la comunitat autònoma en matèria de règim local.  
- Aprovació en els plens municipals per majoria absoluta.  
- Aprovació per majoria absoluta de la mancomunitat de la proposta efectuada per la comissió liquidadora de conformitat amb el que disposa este article.  
- Remissió a l'òrgan competent de la Generalitat, que publicarà la dissolució en el Diari Oficial de la Comunitat Valenciana i donarà de baixa la mancomunitat en el Registre d'Entitats Locals de la Comunitat Valenciana.  
2. Una vegada aprovada la dissolució de la mancomunitat per part dels plens municipals i abans de la seua remissió a la Generalitat s'haurà d'haver creat una comissió liquidadora composta almenys pel president de la mancomunitat i dos vocals. En esta s'integraran, per a complir les seues funcions assessores, el secretari i també l'interventor, si n'hi ha. Podrà igualment convocar a les seues reunions experts determinats, només als efectes d'oir la seua opinió o preparar informes o dictàmens en temes concrets de la seua especialitat.  
3. La Comissió, en un terme no superior a tres mesos, farà un inventari de béns, servicis i drets de la mancomunitat; xifrarà els seus recursos, càrregues i dèbits, i relacionarà el seu personal, i més tard proposarà al Ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que hagen servit per a la formació del patrimoni.  
  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.  
  
DISPOSICIÓ ADDICIONAL  
  
Els registres de les diverses entitats locals mancomunades tindran la consideració de registres delegats del de la mancomunitat a tots els efectes d'entrada, eixida i presentació de documents.  
  
DISPOSICIÓ TRANSITÒRIA  
  
Els ajuntaments mancomunats que a l'entrada en vigor d'estos estatuts mantinguen deutes amb la mancomunitat, hauran de negociar un calendari de pagaments amb la mancomunitat en el termini improrrogable d'un mes a comptar a partir de l'endemà a l'entrada en vigor d'estos estatuts.  
  
DISPOSICIÓ FINAL  
  
En tot allò no previst en estos estatuts serà d'aplicació el que establix la legislació per a les entitats locals.